Okresná prokuratúra Malacky 
Sasinkova 71, 901 01 Malacky 	

Sp. zn. : 1 Pv 234/13/1106	Malacky, 27.11.2014
EEČ : 2-13-98-2014

U Z N E S E N I E

Trestná vec:	obvinená XXXXX  
Prečin:	Krivá výpoveď a krivá prísaha podľa § 346 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Malacky
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 27.11.2014, spisová značka 1 Pv 234/13/1106, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 18.03.2013 na Obvodnom oddelení PZ v Malackách, pred povereným príslušníkom PZ, v procesnom postavení svedka, po zákonnom poučení o trestnoprávnych následkoch krivej výpovede podľa § 346 ods. 1 Trestného zákona, počas výsluchu od 09.15 h do 09.40 h vypovedala, že neznámy páchateľ dňa 17.03.2013 v čase okolo 15.30 h v Malackách počas nakupovania v OD Kaufland nezisteným spôsobom jej vybral z vrecka bunky, ktorú mala oblečenú na sebe, mobilný telefón zn. NOKIA X2, čiernej farby, IMEI: 359349044741385 a spôsobil jej škodu vo výške 40 €, na základe tejto výpovede potvrdila trestné oznámenie, ktoré bolo podkladom pre postup podľa § 199 ods. 1 Trestného poriadku vo veci prečinu krádeže podľa § 212 ods. 2 písm. c) Trestného zákona a bolo vykonané skrátené vyšetrovanie, a dňa 18.04.2013 pri výsluchu so začiatkom o 10.00 h, rovnako pred povereným príslušníkom PZ, pod ťarchou dôkazov, sa priznala, že mobilný telefón jej nebol odcudzený, ale ho stratila jej mama v obci Veľké Leváre, na základe čoho bolo trestné stíhanie zastavené podľa § 215 ods. 1 písm. a) Trestného poriadku.

Uznesením prokurátora Okresnej prokuratúry XXXXX zo dňa 27.11.2014, spisová značka 1 Pv 234/13/1106, bola určená obvinenej skúšobná doba v trvaní 12 mesiacov.
Odôvodnenie:
	Prokurátorka okresnej prokuratúry XXXXX dňa 15.10.2013 podľa § 216 ods. 1 Trestného poriadku podmienečne zastavila trestné stíhanie obv. XXXXX pre prečin krivej výpovede a krivej prísahy podľa § 346 ods. 1 Trestného zákona. Obvinenej bola určená skúšobná doba v trvaní 1 rok, ktorá začala plynúť dňom 22.10.2013. 

	Po skončení skúšobnej doby boli na obvinenú vyžiadané správy a posudky, z ktorých vyplynuli nasledovné skutočnosti. 

	Z odpisu registra trestov obvinenej vyplýva, že táto nespáchala žiadny  trestný čin. Obvodný úrad v Malackách oznámil, že obvinená nebola za obdobie posledných dvoch rokov prejednávaná pre priestupok. Rovnako žiadne negatívne poznatky k obvinenej neboli zistené z miesta jej trvalého bydliska. 

	Podľa § 217 ods. 1 Trestného poriadku, ak obvinená v priebehu skúšobnej doby viedla riadny život a vyhovela aj ďalším uloženým obmedzeniam a povinnostiam, prokurátor rozhodne, že sa obvinená osvedčila. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Vzhľadom na zistené poznatky o osobe obvinenej možno konštatovať, že táto splnila podmienky pre rozhodnutie o jej osvedčení sa, nakoľko viedla riadny život. Preto som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viola Cehláriková
prokurátorka